ការសម្ភាសន៍របស់លោកយាយម៉យ នួន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះម៉យ នួន

***ពត៌មានសង្ខេបរបស់លោកយាយម៉យ នួន***

*សព្វថ្ងៃនេះលោកយាយម៉យ នួនមានអាយុ៧១ឆ្នាំហើយ គាត់មានបងប្អូនចំនួន៩នាក់ហើយគាត់ជាកូនទី៨ក្នុងគ្រួសារ តែនៅរស់តែ២នាក់ទេ។ គាត់មានស្រុកកំណើតនៅខេត្តសៀមរាបតាំងតែពីកំណើតគាត់មកម្ល៉េះ។ ក្រោយចប់សម័យប៉ុល ពតលោកយាយត្រូវធ្វើការអ្នកនេសាទដើម្បីចិញ្ចឹមបីបាច់កូនចៅរបស់គាត់ ជីវិតរបស់លោកយាយពោរពេញទៅដោយការនឿយហត់ និងឧបសគ្គ។*

ក៖ បាទជាដំបូងខ្ញុំសូមថ្លែងអំណរគុណដល់យាយដែលបានឲ្យខ្ញុំសម្ភាសន៍ពីប្រវិត្តរបស់យាយ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកលវិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យកូនចៅជំនាន់ក្រោយរបស់យាយអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់លោកយាយណាយាយ បាទហើយចឹងនៅពេលដែលខ្ញុំសម្ភាសន៍យាយចប់ ខ្ញុំនឹងដាក់ការសម្ភាសន៏របស់យាយណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាយាយ ចឹងតើយាយយល់ព្រមឲ្យខ្ញុំដាក់សម្ភាសន៍របស់យាយចូលទៅក្នុងវេបសាយរបស់សាលាទេយាយ?  
ខ៖ ចាសមានអី។

ក៖ បាទយាយ សម្រាប់ថ្ងៃខែដែលខ្ញុំសម្ភាសន៍យាយនេះគឺ នៅថ្ងៃទី១១ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅក្រុមទី២ ភូមិចុងឃ្មៀស សង្កត់ចុងឃ្មៀស ស្រុកសៀមរាប ខេត្តសៀមរាបណាយាយ ហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើយាយមានឈ្មោះពេញឈ្មោះអ្វីដែរយាយ?

ខ៖ ម៉យ នួន។

ក៖ ម៉យ នួន?

ខ៖ ចាស នាមត្រកូលខ្ញុំម៉យ នួន។

ក៖ ចុះលោកយាយមានឈ្មោះហៅក្រៅទេលោកយាយ?

ខ៖ ខ្ញុំ ហៅតែនួនណឹងឯង

ក៖ មកដល់ឆ្នាំនេះយាយមានព្រះជន្មប៉ុន្មានហើយយាយ?

ខ៖ ខ្ញុំ៧១។

ក៖ ចុះលោកយាយចាំថ្ងៃខែឆ្នាំកំណើតយាយបានទេ?

ខ៖ ចាំ។

ក៖ ថ្ងៃណាដែរលោកយាយ?

ខ៖ ថ្ងៃព្រហស្បិ៍ ខែភទ្របទ ឆ្នាំរោង រោងជួរ៧០ ។

ក៖ ចុះលោកយាយចាំថ្ងៃខែបារាំងបានទេយាយ?

ខ៖ អត់ចាំបានទេព្រោះយូរណាស់ហើយ យើងពីដើមមិញយើងអត់ប្រើបារាំផងយើងប្រើតែខ្មែរដល់សម័យនេះគេប្រើបារាំងអត់ចាំទេ ជម្រាបប្រាប់ឲ្យហើយចេះឯង។

ក៖ ចុះលោកយាយមានស្រុកកំណើតនៅឯណាដែរលោកយាយ?

ខ៖ ស្រុកកំណើតខ្ញុំនៅចុងឃ្នៀសនេះឯង អ្នកចុងឃ្នៀសនេះឯងុំ

ក៖ តាំងពីកំណើតម៉ង?

ខ៖ ចាស ចាសតាំងពីអើយមក។

ក៖ ចុះលោកយាយមានបងប្អូនចំនួនប៉ុន្មាននាក់ដែរលោកយាយ?

ខ៖ បងប្អូនខ្ញុំទាំងអស់៩នាក់តែស្លាប់អស់ហើយនៅតែ២នាក់ទេ នោះប្រុស១នោះឈឺនោះពិបាកបញ្ចុកបាយពៅគេបង្អស់ខ្ញុំនេះទី៧ អរខ្ញុំទី៨ ប្អូនខ្ញុំទី៩។

ក៖ មានន័យថាលោកយាយបន្ទាប់ពៅ?

ខ៖ ចាស។

ក៖ ចុះលោកយាយអាចប្រាប់ឈ្មោះបងប្អូនទាំងអស់បានទេ ទាំងអ្នកស្លាប់ពីបងគេរហូតដល់ពៅគេ។

ខ៖ ចាស ចាប់ពីបងគេដល់ពៅ បានខ្ញុំចាំបាន បងគេឈ្មោះញួស ម៉យ ញួស ទី២ឈ្មោះនែជុន ម៉យ ទី៣ឈ្មោះយ៉ុង ទី៤ឈ្មោះហ៊ុន ទី៥ឈ្មោះឃួន ទី៦ឈ្មោះហួន ទី៧ខ្ញុំ ទី៩ឈ្មោះឃុន ទី៩ងួន។

កះ ពៅគេ?

ខ៖ ចាស ពៅគេ ដល់អាពៅគេនេះអាយុ៦៧ហើយ។

ក៖ ចុះលោកយាយអាចប្រាប់បន្តិចបានទេថាលោកយាយចូលចិត្តធ្វើអ្វីខ្លះដែរ ឬក៏ធ្វើការងារអ្វីខ្លះដែរជាមួយបងប្អូនកាលពីនៅតូចៗលោកយាយ?

ខ៖ អូ! កម្សត់ណាស់ក្មួយនិយាយពីរឿងនេះថា៧យប់៧ថ្ងៃក៏មិនចប់ដែរ និយាយពីកម្សត់ម្តាយស្លាប់ទៅ ខ្ញុំអាយុ៣ឆ្នាំដល់ប្អូនខ្ញុំបាន៧ថ្ងៃម្តាយស្លាប់ខ្ញុំនឿយហត់ណាស់រែងព្រួលខ្ញុំគេអត់បាយអត់ទឹក យើងក្រយើងធ្លាក់ខ្លួនរែងព្រួលចាប់ពីម៉ោង៣យប់ម៉ោង៣ទាបភ្លឺទាល់តែម៉ោង១០យប់ រែងទាំងយប់រែងទាំងថ្ងៃមួយផែនតែមួយកាក់២កាក់ទេ រែងព្រួលត្រែង នៅឯណាហត់ណាស់ហើយចុះម្តាយស្តាប់អស់ហើយឪពុកស្លាប់អស់ហើយនៅតែបងប្អូនចុះមានតែយើងណឹងឯងអ្នករកចិញ្ចឹមប្អូនទាល់តែប្អូនមានផ្ទះមានសំបែង ឡើងប្អូនធ្លាក់ខ្លួនឈឺនោះដេកនោះខ្ញុំទៅបញ្ចុកបាយរាល់ថ្ងៃនេះតូបនៅត្រង់នេះឯង ស្មារទោសមិនគួរណានិយាយក្មួយស្រាតទាំងអស់ ខ្ញុំស្លៀកតែខោលីអូឲ្យទេអត់ណាស់ ក្រណាស់ វេទនាណាស់ក្រោកពីយប់ឡើងម៉ោង៣ ម៉ោង៤អញ្ចេះទៅអ៊ុំទៅហើយរាយមោង ស្រង់អុសរើសគ្រុំលក់ ពុះយកសំបកលក់មួយគីឡូ ២កាក់ ៣កាក់ រាយមោងអើយដោះរលួយដៃរលួយជើងអស់ អាណាប្អូនយំផងរត់ទៅយោលប្អូនរត់ទៅដោះមោង ជួនកាលផ្ញើនិងគេរត់ទៅស្រាវមោងយកមកអង្គុយដោះបណ្តើរយោលប្អូនបណ្តើរវេទនាណាស់ ទាល់តែមានប្តី មានប្តីហើយវេទនាទៀតកម្សត់ណាស់បងខ្ញុំគឺនឿយទាំងអស់ ប៉ុន្តែបងខ្ញុំគាត់ខូចអស់ហើយអាយុ៩២មួយ ៨៨ឆ្នាំមួយ ៨៧ឆ្នាំមួយ ៨៥ឆ្នាំមួយ ៨៣ឆ្នាំមួយ ៨៦ឆ្នាំមួយ មកនៅខ្ញុំនេះ៧១ឆ្នាំ នៅប្អូន៦៧ឆ្នាំទីបញ្ចប់ នឿយណាស់វេទនាណាស់ក្មួយ ពេលដាំបាយរត់ទៅរកអុស ស្រង់អុសពីទឹកយកមកដុតរោល ដល់ខែទឹកទន្លេឡើងយើងភ្លៀងខ្យល់វេទនាណាស់ មកជំនាន់ដែលរំដោះបាននេះទៀតក៏វេទនាម្តាយគេឲ្យមកដាំយើងនៅគោកតាសួសនេះ ស្វាយចេក គោកទ្រាលនេះ ដាំឪឡឹកដាំននោងបោះទៅឲ្យគេទៅដល់គេចងឯងហាលថ្ងៃទៀត យើងដាំបានយកគោយន្តមកដាំហើយយើងខុសទៀត គេថាយើងបេះអីវាច្រើនគេថាបេះហូបវាមិនអស់ចុះបើវាទុំរលួយកណ្តុរកាត់ ស៊ីយើងមិនស្តាយមិនបេះទៅឲ្យសហករណ៍គេ គេធ្វើអាណាកណ្តុរស៊ីមុនទៅព្រោះកម្មករច្រើងយើងខុសទៀត ខ្ញុំមិនដែលហ៊ានហូបបាយទេខ្ញុំបបរតែនិងស្លឹកដំឡូងគល់ចេក ហើយគេឲ្យទៅដាំបាយហើយគេឲ្យទៅរែកហើយគេឲ្យទៅរកអុសថាអត់ដែលបាននៅស្ងៀមទេវេទនណាស់ ដល់កំណត់អង្គុយយំ កម្មអីកម្មយ៉ាងនេះ។

ក៖ បាទលោកយាយ ចុះកាលសម័យប៉ុល ពតណឹងលោកយាយមានអាយុប៉ុន្មានឆ្នាំដែរលោកយាយ?

ខ៖ ខ្ញុំ?

ក៖ បាទ។

ខ៖ កាលសម័យប៉ុល ពតអាយុខ្ទង់៤០ជាង ៤១ ៤២ទេខ្ញុំភ្លេចហើយ មិនទាន់៤០ទេ ហើយខ្ញុំមកចូលសីលនេះខ្ញុំចូលជិត១០ឆ្នាំហើយ ចាសខ្ញុំទៅថ្វាយខ្លួននៅលោកតាចយវត្តក្រោមហើយខ្ញុំសុំព្រះគុណថ្វាយខ្លួនទាំងខ្ញុំករុណាសុំព្រះតេជគុណនេះថ្វាយខ្លួននេះសីល៥ទៅលោកថាយាយ សីល៨ទៅយាយឯងឆ្លាតនោះ ខ្ញុំអត់ចេះអក្សរមួយអង្គទេក្មួយខ្ញុំជម្រាប ប៉ុន្តែផលខ្ញុំលោកបង្គាប់ភ្លាមគឺចាំ៣យប់៣ថ្ងៃខ្ញុំមិនដែលបានហូបបាយចង់ចេះសីលនោះ ទិញស្ករសរ៥រយមកដល់ដាក់ទឹកមួយផ្ទិលកូរទឹកហូប៣យប់៣ថ្ងៃខ្ញុំអត់ស្គាល់ជាតិបាយបំណែកតែចង់សីលនោះចង់ចេះមែនទែន ហើយលោកខ្ញុំដាំបាយបិណ្ឌនេះ២០ឆ្នាំងណា ដាំតាំងពីបងខ្ញុំនៅជុំបងខ្ញុំ ខ្ញុំចំហ៊ុយបាយបិណ្ឌមួយថ្ងៃ៣ខ្ទះត្នោត មួយថ្ងៃ៣ខ្ទះត្នោត ក្នុង៣ម៉ោងឆ្អិនមួយខ្ទះ ៣ម៉ោងឆ្អិនមួយខ្ទះ ដោះបាយដាក់លើកបាយទៅ ស្តាប់លោកសូត្រមន្តព្រឹកឡើង បោះបាយបិណ្ឌរួចយកបាយទៅចូលក្នុងវិហារថ្វាយព្រះអង្គ ចេញមកវិញក៏ទូលហើយទូលបាយទូលសម្លរព្រះអង្គណឹងឯងយកមកដាក់ ហាលអុសទៅ លាងចានលាងឆ្នាំងទៅដល់ពេលជិតភ្ជុំបិណ្ឌដូចថាភ្ជុំបិណ្ឌយើងស្អែកហើយលោកតាប្រើសិស្សប៉ុននេះមកជិះកង់មួយតាមខ្ញុំទៅដល់ថ្វាយបង្គំលោក លោកសួរនែម៉េចក៏ដល់ខែបុណ្យហើយមិនឃើញម៉េចពិបាកទៅតាមព្រះតេជគុណ ករុណាដឹងតែករុណាថាចាំបន្តិចបានមកដល់នេះកូនសិស្សទៅតាមករណាមក ចឹងមើលរៀបចានរៀបឆ្នាំងទៅ យើងអ្នកដាំបាយព្រះអង្គយើងដាំបាយបិណ្ឌ ក៏លោចាត់តាំងទៅខ្ញុំអើយដាំបាយបិណ្ឌផ្ទះនោះវាសង្ក័សីវាលិចអស់ហើយ ពេលភ្លៀងម្តងៗក៏គ្របកន្ទេលណា ចុះលោកប្រុងធ្វើថាមួយឆ្នាំជាមួយឆ្នាំៗទាល់តែលោកសុគត ពេលភ្លៀងម្តងៗ អររត់ទៅគ្របអុស ទឹកភ្លៀងវាហូរទៅក៏ទៅចូលឯថាសបាយថាសអីឡើងរីកអស់ ក៏មានទៅចំហ៊ុយម្តងទៀតទៅ បានបញ្ចៃចេះ៤ ១០ ២០ម៉ឺន ចេះប្រគេនទៅលោក លោកសួរបញ្ចៃអី បញ្ចៃដែរករុណាដាំបានបិណ្ឌទៅវេនគេជូនករុណា ករុណប្រគេនទៅព្រះតេជគុណ សូមឲ្យព្រះតេជគុណកសាងករុណាកសាងវត្តណាព្រះតេជគុណ ខុសឆ្គងម៉េចសូមឲ្យព្រះតេជគុណអនុញ្ញាតខ្ញុំករុណាផង ក៏លោកចាក់ទឹកចាក់អីឲ្យទៅក៏លោកជូនមកខ្ញុំវិញ២ម៉ឺន ១ម៉ឺន ចុះខ្ញុំទៅដាំកន្លះទល់កន្លះខែចាប់ពីបិណ្ឌតូចដល់បិណ្ឌធំទីបញ្ចប់ ចប់ហើយដូចថាចប់ថ្ងៃនេះឯងខ្ញុំទៅថ្វាយបង្គំលោកករុណា ករុណាថ្វាយបង្គំព្រះតេជគុណករុណាទៅផ្ទះចប់ ចាំស្អែកទៅបន្ទាន់អី ចាំអាត្មាឲ្យនំ អូ!ករុណាមិនចង់បានទេ យកទៅក៏លោកច្រកនំឲ្យ៤ ១០ប៉ុណ្ណោះឯងក៏មកវិញមក ដល់ថ្ងៃសីលក៏ខ្ញុំទៅសីលទៅក៏ខ្ញុំបោសវិហារបោសអីទៅណា។

ក៖ ចុះកាលសម័យប៉ុល ពតណឹងលោកយាយជម្លៀសពីណាទៅណាខ្លះដែរលោកយាយ?

ខ៖ អរ! សម័យប៉ុល ពតនេះ?

ក៖ បាទ។

ខ៖ ខ្ញុំជម្លៀសទៅភូមិតន្រឹម សង្កាត់តាសោម។

ក៖ ខេត្តសៀមរាប?

ខ៖ ចាស ខេត្តសៀមរាបនេះឯងរឺលទន្រឹមយើងនេះឯងលើវត្តតាកម្ម លើវត្តព្រលិតតិចកន្លែងខ្ញុំនៅប្រធានភូមិខ្ញុំឈ្មោះតាប់ តាតាប់ តាញ៉ុស ប៉ុន្តែគាត់ខូចអស់ហើយនៅតែកូនចៅគាត់ នៅពេលនេះយាយនួនអើយមកពិសាបាយ បងអើយខ្ញុំអត់ទេហូបបានតែខ្ញុំកូនខ្ញុំអត់ខ្ញុំកូន៤កាលនោះ កូនខ្ញុំធំប៉ុនៗនេះឯងគេឲ្យទៅឃ្វាលគោទៅវាលួចបេះក្តិចល្ពៅគេប៉ុនៗនេះគេយកស៊ីឆៅនោះ ដល់វាឃ្លានបាយគេវាយគេចងចង្វារចេកយកមកឲ្យខ្ញុំ ខ្ញុំនោះក៏ទៅសុំប្រធានសហករណ៍ បងអើយខ្ញុំសុំឲ្យបងឯងលែងទៅវាឃ្លានបាយ ខ្ញុំអត់មានបាយទេខ្ញុំបបរគល់ចេកទេ គាត់ថាម៉េចមិនមកខ្ញុំសុំអង្ករបាន១កំប៉ុង បងអត់ទេខ្ញុំអត់ហ៊ានសុំបងឯងទេ ដល់គាត់ព្រលែងទៅវិញទៅ ព្រឹកឡើងក៏កូនខ្ញុំណឹងទៅទៀតហើយចុះគេឲ្យឃ្វាលគោ រៀនផងឃ្វាលគោលផងចប់ត្រឹមប៉ុណ្ណឹងឯងបងអើយ វេទនាណាស់។

ក៖ បាទ ចុះកាលសម័យប៉ុល ពតណឹងគេឲ្យលោកយាយធ្វើការងារអ្វីខ្លះដែរលោកយាយ?

ខ៖ ខ្ញុំនេះជួនកាលគេឲ្យដាំបាយ ជួនកាលគេឲ្យទៅច្រូត ជួនកាលគេឲ្យទៅស្ទូង ផែនរណ៍វាច្រើនណាស់ ជួនកាលគេឲ្យដាំអំពៅដាំដំឡូងចេះតែទៅៗគេប្រើយើងយើងចេះតែទៅៗណាក្មួយយើងខ្លាចណា យើងអត់ហ៊ានប្រកែកប្រណាំងនិងគេទេពេលត្រង់ណាចប់ត្រលប់មកវិញ គេឯងគេមានរទេះគេមានកង់គេជិះខ្ញុំក្រអត់មានកង់អត់មានរទេះខ្ញុំនាំកូនដើរពីសង្កាត់តាសោម ពីតន្រឹម ពីរឺល ខ្ញុំដើរដេកផ្លូវ៣យប់បានមកដល់ពួក ពីពួកទម្រាំពីពួកមកនេះទៀតវាឡើង៤យប់នាំកូនដើរ ប្រទះគេត្រង់ណាសុំបាយគេត្រង់នោះ យើងដាំដែរគេបើកអង្ករប្រហែល២គីឡូយើងដាំបាយចុះយើងឡើង៣ ៤យប់ អត់ហ៊ានដាំច្រើនទេដាំបន្តិចៗ ដល់ឃ្លានទៅឃើញគេទៅបងសុំបាយឲ្យកូនស៊ីខ្ញុំអត់មកនេះគេជម្លៀសមកខ្ញុំអត់មានអីទេ ក៏គេដួសឲ្យមកមួយថង់គេឲ្យហូបឆ្អែតហើយសល់គេឲ្យដួសយកមកទៀត ល្ងាចឡើងយើងស៊ីទៀតយប់ត្រង់ណាដេកត្រង់នោះខ្ញុំដេកវត្ត ដេកវត្តព្រះអង្គទ្រង់មួយយប់ ខ្ញុំដេកវត្តរឺលមួយយប់ ដេកវត្តតាក្មមមួយយប់ ដេកវត្តធិបតីមួយយប់ គឺខ្ញុំចាំវត្តទាំងអស់ ដេកវត្តអាឯកឧត្តមមូយយប់ ៥យប់ វត្តអាឯកឧត្តមនៅខាងកើត វត្តឯកឧត្តម បើវត្តវឺលកម្សត់ណាស់ក្មួយស្មារទោស សឹងរកផ្ទះដាំបាយមិនបានលោកដាំតែនៅនិងដីទេ ក្រនោះបើវត្តឯកឧត្តមគ្រាន់ ខ្ញុំចូលថ្វាយបង្គំលោក លោកតាអើយកន្លែងដាំបាយឯណានេះឯ អូ!កម្សត់ណាស់លោកតាធ្វើម៉េចកម្សត់ណាស់កណ្តាលព្រៃផ្ទះនោះប្រហែលជា២០គ្រួសារមិនមានទេផ្ទះ វាឆ្ងាយពីថ្នល់ជាតិយើងនៅទៅក្នុងព្រៃនោះ ខ្ញុំជម្លៀសរួចខ្ញុំមកនៅនេះឯងហើយខ្ញុំបានប្តីអ្នកនេះឯងនៅភូមិ១នេះឯងនេះផ្ទះប្រធានភូមិខ្ញុំតាស៊ុន។

ក៖ បាទលោកយាយ ចុះម្តាយលោកយាយឈ្មោះអ្វីដែរលោកយាយ?

ខ៖ ឈ្មោះធឹម ឪពុកខ្ញុំឈ្មោះឈួន យាយធឹម តាឈួន។

ក៖ ពូកគាត់ទាំងពីរណឹងមានស្រុកកំណើតនៅនេះដែរមែន?

ខ៖ ស្រុកកំណើតនៅនេះឯង។

ក៖ ចុះម្តាយរបស់លោកយាយគាត់ជាមនុស្សបែបណាដែរលោកយាយ? គាត់កាចឬក៏ស្លូតដែរ?

ខ៖ អូ! គាត់ស្លូតណាស់ គាត់ក្រណាស់គាត់នៅពីដើមមិញដែលខ្ញុំដឹងក្តីខ្ញុំស្គាល់ម្តាយឪពុកខ្ញុំ ឪពុកខ្ញុំគាត់រាយសន្ទូចម៉ែខ្ញគាត់ធ្វើនំបញ្ចុកដូរស្រូវដើម្បីយកចិញ្ចឹមកូន ចុះកូនវានៅតូចៗ ២ ៣ ២ ៣ កូនឡើង៩នាក់ក្មួយមិនមែនតិចទេ៩នាក់។

ក៖ ចុះឪពុកម្តាយលោកយាយគាត់ប្រកបការងារអ្វីដែរដើម្បីចិញ្ចឹមគ្រួសារ ចិញ្ចឹមកូនដែរ?

ខ៖ ឪពុកនោះ?

ក៖ បាទ។

ខ៖ រាយសន្ទូច រាយមោងយើងណឹងឯងគាត់ក្រណាស់ បើម៉ែខ្ញុំថាធ្វើនំបញ្ចុកដូរស្រូវ អ្នកណាគេដូរអង្ករក៏អង្ករទៅ អ្នកណាគេមានស្រូវក៏យកស្រូវទៅ អ្នកណាគេឲ្យលុយក៏ឲ្យលុយទៅ កាលណឹងយើងថោកនោះ។

ក៖ ចុះឪពុកម្តាយលោកយាយមានធ្លាប់ប្រាប់ប្រវិត្តរបស់គាត់កាលពីក្មេងៗមកលោកយាយទេ?

ខ៖ គាត់ប្រាប់ ប្រាប់តែខ្ញុំមិនសូវចាំទេបងខ្ញុំបានគេចាំខ្លាំងតែបងខ្ញុំខូចហើយ គាត់ប្រាប់ណាស់គាត់ផ្តាំថាបើអត់ពីគាត់ទៅមើលបងមើលប្អូនខំរកចិញ្ចឹមបងប្អូនហើយហាមខ្ញុំនេះ ថាអត់អីមានអីឲ្យសុំគេកុំលួចប្លន់គេខ្លាចគេធ្វើបាប ខ្ញុំខ្លាចណាស់ អត់ម្លូរអត់ស្លារចេះខ្ញុំសុំគ្នាខ្ញុំ អឺយាយមានម្លូរស្លារទេសុំហូបខ្ញុំអត់ខ្ញុំអត់លុយហើយខ្ញុំនិយាយត្រង់  
ចឹងឯង ដល់មកមានកូនពូនជាចៅទៀតនេះកូន៨នេះក៏កូននេះក៏ក្រមហាក្រអត់មានអ្នកណាមាន វេទនាណាស់។

ក៖ បាទលោកយាយ ចុះលោកយាយមាននៅចងចាំឈ្មោះជីដូនជីតាខាងម្តាយបានទេលោកយាយ?

ខ៖ បាន តាត្រី ជីដូនទីតាខាងម្តាយខ្ញុំណាតាត្រី យាយង៉ាត់នោះខាងម្តាយខ្ញុំ បើខាងឪពុកខ្ញុំតាតាប់ មារថ្លាំង មារពេក ចាសប៉ុណ្ណោះឯង។

ក៖ ចុះឪពុកម្តាយម្តាយខាងឈ្មោះអ្វីដែរតាត្រី យាយអីដែរ?

ខ៖ តាត្រី តាត្រីឈប់ តាថ្លាំង។

ក៖ ប៉ុន្តែម្តាយ ប្រពន្ធតាត្រី?

ខ៖ ប្រពន្ធតាត្រីឈ្មោះឃុន។

ក៖ យាយឃុន តាត្រី?

ខ៖ ចាស។

ក៖ ចុះខាងឪពុកវិញ?

ខ៖ ខាងឪពុកម្តាយខាងឪពុកខ្ញុំនោះ?

ក៖ បាទ។

ខ៖ យាយនេះ យាយង៉ាត់។

ក៖ យាយង៉ាត់ តាតាប់?

ខ៖ ចាស ចាស យាយង៉ាត់ តាតាប់។

ក៖ ចុះពួកគាត់ទាំងអស់គ្នាក៏ជាអ្នកចុងឃ្នៀសដែរមែនយាយ?

ខ៖ ចាស អ្នកចុងឃ្នៀសណឹងឯង ស្រុកកំណើតកើតទៅនៅនេះឯង។

ក៖ តាំងពីយូរយារហើយ។

ខ៖ ពីអើយមក។

ក៖ បាទ។

ខ៖ មិនមែនលេងទេណាតាំងពីជំនាន់ដាប ឈួនឥស្សរដែរណាក្មួយ។

ក៖ បាទ។

ខ៖ មិនលេងទេម្តាយឪពុកខ្ញុំណា តាំងពីជំនាន់ដា ឈួនតស្សរម្លេ៉ះយូរណាស់ ដល់ពេលខ្ញុំពួកខ្ញុំយំអញ្ចេះ មារខ្ញុំអ៊ុំខ្ញុំមើលអាឈួន មីកាធឹម ង៉ែងបានបាយឲ្យកូនហូបនៅ នៅទេបងអើយនៅទេប្រពន្ធខ្ញុំគេទៅប្រមូលស្រូវមិនទាន់បានផងទម្រាំបានមកដល់បុកស្រូវនោះអ៊ុំអង្ករនោះបែបកូនខ្ញុំស៊ីបាយយប់់ម៉ោង១០ ១១ មានម៉ោង១១ មានម៉ោង១២ក្មួយ ចុះយើងដើរប្រមូលគេចុះទម្រាំបានប្រមូលគេយើងមានកង់ មានម៉ូតូគ្រាន់ បើយើងរែកដាក់កញ្ជើរដាក់ក្នុងអង្រែក ទម្រាំបានមកដល់ ទម្រាំបានតែបុកអង្ករ ទម្រាំបាននិងអ៊ុំវាចង់យប់ពាក់កណ្តាយអាធ្រាត្រទៅបាត់ហើយ ទម្រាំបានស៊ីទៀតកូនដេកភ្ញាក់ម្តង ចុះវាឃ្លានខ្លាំងពេកវាយំដេកភ្ញាក់ម្តង ខ្ញុំវេទនាណាស់ ម៉ែខ្ញុំគាត់យំអើយយំ។

ក៖ ចុះកាលលោកយាយកើតមកលោកយាយទាន់យាយតាទាំងសងខាងទេលោកយាយ?

ខ៖ ទាន់។

ក៖ ចុះលោកយាយចងចាំអ្វីខ្លះអំពីពួកគាត់ដែរលោកយាយ? មានអនុស្សាវរីយ៍ដែរយាយ?

ខ៖ ទេខ្ញុំមិនសូវចាំគាត់ផងប៉ន្តែខ្ញុំទាន់ទាន់ប៉ុន្តែខ្ញុំនៅតូចមិនសូវដឹងអីផង ខ្ញុំនៅតូច បើជំនាន់បងខ្ញុំដែលគេខូចមុនខ្ញុំនេះនោះបានគេដឹងព្រោះគេបងខ្ញុំ ខ្ញុំនេះបន្ទាប់និងអាពៅគេ។

ក៖ បាទលោកយាយ ចុះលោកយាយមានបងប្អូនឬក៏សាច់ញាតិដែលរស់នៅក្រៅប្រទេសអីទេលោកយាយ?

ខ៖ អត់មានមួយទេកូនម្តាយ ពូជអំបូរក្រុមគ្រួសារនេះអត់មានអ្នកណាបានធ្វើធំអី លោកអ្នកអីនៅក្រៅប្រទេសអីអត់ទទេសោះ ក្រមែនទែនពូជខ្ញុំក្រមែនទែន។

ក៖ បាទ ចុះស្វាមីរបស់លោកយាយមានឈ្មោះអ្វីដែរលោកយាយ?

ខ៖ ដែលគាត់នៅសព្វថ្ងៃនោះ? នៅសព្វថ្ងៃពៅ សារឿន.

ក៖ ស្វាមីលោកយាយណា?

ខ៖ ចាស ប៉ុនគាត់នៅក្មេងជាងខ្ញុំគាត់ខ្ទង់៥០ជាងទេ មិនដឹង៥៦ មិនដឹង៥៧ គាត់៥០ទេបើខ្ញុំឡើង៧០។

ក៖ ចុះលោកយាយមានក្រុមគ្រួសារ២ដងមែនលោកយាយ?

ខ៖ ចាស។

ក៖ ចុះស្វាមីមុនឈ្មោះអ្វីដែរ?

ខ៖ ខូចហើយឈ្មោះវង់គាត់ខូចហើយ ចាសគាត់ខូចហើយ។

ក៖ ចុះកាលលោកយាយបានរៀបអាពាហ៍ពិពាហ៍ឬក៏រៀបការជាមួយលោកតាវង់ណឹងនៅអាយុប៉ុន្មានដែរលោកយាយ?

ខ៖ កាលនោះខ្ញុំទើបអាយុ១៧ឆ្នាំ ប៉ុនតានោះគាត់២០ជាងគាត់បួស សឹងពួបួសមកសក់ក្បាលប្រវែងៗនេះការ ខ្ញុំការដល់ខ្ញុំមកបានប្តីក្រោយទៀតខ្ញុំសែន ពីប្តីខ្ញុំដើមុនគឺការពេញច្បាប់របស់ខ្ញុំយើងអាមួយជំនាន់មាស២០០។

ក៖ ចុះកាលរៀបអាពាហ៍ពិពាហ៍ជាមួយលោកវង់លើកមុនណឹងរៀបចំឡើងដោយឪពុកម្តាយឬក៏ដោយចិត្តខ្លួនឯងដែរលោកយាយ?

ខ៖ ម៉ែឪខ្ញុំទុកដាក់ បងប្អូនខ្ញុំទុកដាក់ឲ្យ អត់ទេម្តាយឪពុកខ្ញុំខូចហើយប៉ុន្តែបងខ្ញុំទុកដាក់បងទី២ ទី៣ ទី៤ គេទុកដាក់ខ្ញុំ។

ក៖ ចុះលោកយាយធ្លាប់ស្គាល់គ្នាជាមួយលោកតាវង់ទេពីមុនរៀបការជាមួយគ្នា?

ខ៖ ចាស។

ក៖ ស្គាល់គ្នាដោយរបៀបណាដែរលោកយាយ? អាចប្រាបប់និ្តចបានទេថាម៉េចបានស្រលាញ់គ្នាដែរចឹងណា?

ខ៖ ចុះគាត់នោះ បងគាត់ឈ្មោះរៀន គាត់ឈ្មោះវង់គាត់បួសនៅស្រុកកំណើតជាមួយគ្នានេះឯង ដូចថាចេះឯងស្គាល់គ្នាទៅស្រលាញ់ទៅក៏បងប្អូនគេចូលមកបងខ្ញុំទុកដាក់ឲ្យបើបងប្រុសខ្ញុំមួយដែលថាឈ្មោះញ៉ួសនោះគាត់ខូចហើយ គាត់នោះជួយជ្រូកមួយមូលជ្រូកនោះ៦៨គីឡូខ្ញុំចាំទាល់តែឥឡូវ។

ក៖ ចុះមានអ្វីកើតឡើងចំពោះលោកតាវង់ដែរលោកយាយ?

ខ៖ អត់មានអីទេចាំមើលខ្ញុំនិយាយ ខ្ញុំបានកូន៥គាត់បានប្រពន្ធចុងទៀត គាត់បានប្រពន្ធចុងគាត់បានកូន៤ កូនគាត់ស្លាប់អស់២ នៅសល់៣ គាត់ចុះទៅបត់ជើងតូចវិលមុខដួលលើកឡើងបាត់ដង្ហើមឈឹង ទៅតេមកខ្ញុំខ្ញុំទៅដល់ភ្លាមទៅដល់ខ្ញុំយកគាត់ស្លៀលសារ៉ុងរឹត អត់អាវទៅដេកក្បាលទៅ ជើងទៅលិចក្បាលមកកើត ដេកនិងកាំ

ជណ្តើរផ្ទះគាត់ឯងផ្ទះគាត់ធំជាងនេះ នែខ្ញុំទៅដល់ក៏ឪពុកក្មេកគេយំហ៊ូខ្ញុំថាមិនបាច់យំទេគ្មានសង្ឃឹមទេព្រោះមនុស្ស គាត់លើសឈាមគាត់ដួលនោះគាត់ដាច់សរសៃឈាមហើយ ទៅក៏រៀបសូត្ររាប់អីបានប៉ុន្មានមួយអាទិត្យងាប់។

ក៖ អរចឹងមានន័យថាលោកតាវង់គាត់ខូចហើយ?

ខ៖ ចាស ខ្ញុំលែងគ្នាបានឡើង៦ឆ្នាំបានខ្ញុំមកបានតាពន្ធក្រោយ គាត់បានប្រពន្ធចុងទៀត ប៉ុន្តែប្រពន្ធចុងគាត់ចូលយេស៊ូវឥឡូវគាត់មកហើយ ប្រពន្ធក៏ងាប់ ប្តីក៏ងាប់ កូនក៏ងាប់អស់២ កូនអាអុលនោះទៅធ្វើការនៅថៃនោះគេវាយងាប់ បើអាមួយអាពៅគេបង្អស់អាទី៥នោះ វាស្ទះទឹកនោមយកមកពេទ្យសៀមរាបយើងណឹងឯង ពេទ្យជួយអត់ទាន់ងាប់។

ក៖ ចុះលោកយាយមានមិត្តភិក្តស្និតស្នាលដែលធំធាត់មកជាមួយគ្នាតាំងពីក្មេងស៊េរីលោកយាយមានដល់ឥលូវទេលោកយាយ?  
ខ៖ អត់ អត់មាន ខ្ញុំអត់សូវមានពួកម៉ាក់ពួកភឿនអីផង ខ្ញុំមិនសូវកំប៉ិកកំប៉ុកទេ តែបងប្អូនខ្ញុំ។

ក៖ ចុះតាំងពីក្មេងដល់ឥឡូវលោកយាយធ្លាប់ប្រកបការងារអ្វីខ្លះដែរដើម្បីចិញ្ចឹមកូន និងគ្រួសារដែរ?  
ខ៖ គ្មានអីទេក្មួយ មានតែរែងព្រួល ដាក់ឡើ ហើយនិងរាយមោង វាយមោងកំភ្លៀញយើងណឹង ធ្នាក់៣ហ៊ុនវាយកំភ្លៀញ ៣ ៤ ៥ហ៊ុនចេះទៅបានមួយកូនទូកទៅដល់ក៏ដួសដាក់មកក៏ អាសាច់សំណាញ់គេទាញណា ទាញទៅក៏ចាក់មកទៅកូនក៏ដេកអស់ទៅក៏ម្តាយណឹងអង្គុយលឺយទៅ ក្រោយពីងងឹតឡើងម៉ោង៣ ម៉ោង៤ ហៅកូន កូនៗទៅមើលមោងម៉ែអត់ងងុយ កូនទៅដោះទៅទម្រាំបានកូនដោះរួចណឹងម្តាយធ្វើឯណេះរួចទៅបាត់ មកដល់ក៏កូនទាញទៅកូននោះសោរក៏ដេកទៅចុះវាតូចៗ មិនដឹងអី ឈ្លោះគ្នាវាយគ្នាពេញតែទឹកចុះក្មេងបងប្អូនវាបង្កើត ៣ ៤ ៥នាក់។

ក៖ បាទលោកយាយ ចុះលោកយាយអត់ធ្លាប់ប្រកបអាជីវកម្មលក្ខណៈគ្រួសារ ចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមត្រីអីធ្លាប់ទេលោកយាយ?

ខ៖ ទេខ្ញុំមិនដែលចិញ្ចឹមទេ ខ្ញុំខ្លាចបាបខ្ញុំមិនហ៊ានចិញ្ចឹមមិនដឹងទៅរកបាយឯណាបានស៊ី ខ្លួនយើងយើងរកតែលុយទិញអង្ករមិនបានហូបទម្រាំតែចិញ្ចឹមបានអីមិនដឹងទៅរកអីបានឲ្យសត្វស៊ីមិនស្រណោះសត្វទេ មិនមានកម្មពារយើងចិញ្ចឹមគេមានបាយមានត្រី មានចំណីបើយើងអត់ចិញ្ចឹមគេអត់បានស៊ី ងាប់ហើយបាបធំណាស់មិនបានទេ តែឆ្កែ ឆ្មារខ្ញុំមិនដែល ទេលោកអើយខ្ញុំខ្លាចណាស់។

ក៖ ចុះលោកយាយអាចប្រាប់បន្តិចបានទេថាលោកយាយមានឧបសគ្គ ឬក៏មានផលលំបាកអ្វីខ្លះដែរក្នុងជិវិតនេះលោកយាយ?

ខ៖ ខ្ញុំនេះ?

ក៖ បាទ ពេលណាជីវិតលោកយាយពិបាកជាងគេចឹងណាលោកយាយ?

ខ៖ ពិបាកជាងខ្ញុំពិបាកថាខ្វល់នឹងអត់ចិញ្ចឹមកូន គឺអត់បាយបណ្តោយអត់មានពិបាកវេទនាថា ខ្វល់រឿងខ្វល់ថាបានថ្ងៃនេះព្រឹកមិនដឹងបានអី បានព្រឹកស្អែកខាងស្អែកមិនដឹងបានអីក្មួយនេះអ៊ុំជម្រាបក្មួយត្រង់ អត់មានខ្វល់រឿងអីទេហើយអត់មានខ្វល់និងជំពាក់លុយអង្គការលុយរដ្ឋឯណាអត់មានជំពាក់គេ ខ្វល់តែនិងក្រពះចិញ្ចឹមខ្លួនឯងនិងកូនប៉ុណ្ណោះឯង ព្រោះកូននេះនៅហូបនិងជាមួយណឹងវា៦នាក់ណាក្មួយ ៦នាក់ណា ដល់ជំងឺកូរ៉ូណាចេះទៅគេបិទអស់អត់ហ៊ានឲ្យកូនទៅឆ្ងាយទេខ្លាច។

ក៖ ចុះលោកយាយអាចប្រាប់បន្តិចបានទេថាពេលវេលាណាដែលជាពេលវេលាលោកយាយសប្បយាចិត្តជាងគេវិញលោកយាយ?

ខ៖ បើសប្បាយចិត្តវិញ បើមានលុយចង់តែធ្វើបុណ្យ ចង់តែដើរធ្វើបុណ្យទៅ បើសិនជាមានលុយទៅចង់តែធ្វើកឋិនចង់ធ្វើអីទៅណា ផ្ទះប៉ុននេះប៉ុនចុះឲ្យតែសប្បាយចិត្ត អត់គិតទេរឿងផ្ទះប៉ុននេះប៉ុនចេះឲ្យតែសប្បាយចិត្ត បើមានលុយគិតថាលឺសូរបុណ្យត្រង់ណាចង់ទៅតែត្រង់នោះឯង ឲ្យលំហើយចិត្ត ដល់អត់លុយចេះលឺសូរគេងាប់គេអីចេះ អឺកូនអើយគេងាប់បើម៉ែអត់មានលុយបានអី មិនបាច់មានច្រើនទេក្មួយមានតែ៥ពាន់ក៏អ៊ុំទៅដែរ មានតែ២ពាន់ក៏អ៊ុំទៅដែរថ្ងៃណារកអា២ពាន់ណឹងមិនមានណា ខ្ញុំថាខ្ញុំវេទនាណាស់ខ្ញុំដេកបង្ហូរទឹកភ្នែក ដេកបង្ហូរទឹកភ្នែកថាយើងវាក្រយើងវាអត់ មិនដែលមានកូនឯណាទៅឯណាមកឯណីនិងបានធ្វើការងារសហរដ្ឋសហអីដូចគេសោះ។

ក៖ បាទលោកយាយ ចុះកាលពីនៅក្មេងលោកយាយធ្លាប់មានក្តីស្រម៉ៃថាធំឡើងចង់ធ្វើអ្វីទេលោកយាយ?

ខ៖ គិតចង់ធ្វើអីទេ អត់ចង់ធ្វើអី គិតដោតថាចាស់ខ្លួនទៅគឺកាន់សីលបណ្តោយ ចាសត្រីសាច់អីមិនសូវជាថាលោភលន់ទេ តាមដំណើរ។

ក៖ បាទចឹងទាក់ទងជាមួយចំណង់ចំណូលចិត្តយាយម្តង យាយចូលចិត្តពិសាម្ហូបអ្វីជាងគេដែរតាំងពីក្មេងដល់ឥឡូវ?

ខ៖ ស្អីក៏បាន បាយទឹកស៊ីអីុវក៏បានបាយអំបិលក៏បាន ម្ហូបអាហារមិនអីសូវអីទេស្អីក៏ទៅបានដែរខ្ញុំអត់រើសទេ ជួនកាលដួសបាយ៤ ៥ស្លាបព្រាចាក់ទឹកទៅដាក់អំបិលហូបក៏បានដែរ។

ក៖ ប៉ុន្តែបើសិនជាចូលចិត្តហូបជាងគេវិញណា ប្រសិនដើរគេដាក់ម្ហូបឲ្យលោកយាយរើសដាក់ម្ហូបមកច្រើនមុខ លោកយាយហូបម្ហូបណាច្រើនជាងគេដែរ?

ខ៖ ក៏គ្មានអីបើយកល្អពិសេសបាយល្ងគេហៅថាសម្លរបួស បាយនិងឆៃពៅផ្អែមក៏បាន បាយល្ងក៏បាន បាយសៀងក៏បានព្រោះសម្លរបួសចឹងឯងចូលចិត្តណាស់បាយល្ង សៀង ឆៃពៅផ្អែមយើង ព្រឹកល្ងាចរាល់ថ្ងៃមួយថ្ងៃ៣ដងឲ្យតែមានរបស់ស៊ី បើអត់របស់ក៏អំបិលទៅកូនអើយ។

ក៖ ចុះកាលពីក្មេងអីលោយាយចូលចិត្តស្តាប់ចម្រៀងអីទេលោកយាយ?

ខ៖ អត់ទេ។

ក៖ ចុះលោកយាយចូលចិត្តស្តាប់ចម្រៀងអីទេលោកយាយ?

ខ៖ អត់ទេ។

ក៖ ចុះកូនចៅក្នុងក្រុមគ្រួសារមានចេះលេងទេ?

ខ៖ អត់ មិនមានអ្នកណាលេងអីទេ។

ក៖ បាទ ចុះកាលពីនៅក្រមុំៗអី ភ្ជុំបិណ្ឌ ចូលឆ្នាំអីលោកយាយធ្លាប់បានទៅលេងល្បែប្រជាប្រិយតាមវត្តអីទេ?

ខ៖ អត់ទេ បានតែនែយើងពីដើមយើងទាញព្រាត់យើងបោះអង្គុញ ប៉ុណ្ណោះឯងខែចូលឆ្នាំនោះ។

ក៖ ចុះមានរាំរែកនិងគេទេលោកយាយ?

ខ៖ អត់ទេ ទៅអត់រួចទេកូន។

ក៖ ចុះមកដល់សព្វថ្ងៃលោកយាយមានកូននិងចៅប៉ុន្មាននាក់ដែរលោកយាយ?

ខ៖ សព្វថ្ងៃនេះហី?

ក៖ បាទ។

ខ៖ កូនខ្ញុំនៅរស់៨នាក់ ងាប់អស់តែ១ទេ។

ក៖ ចៅប៉ុន្មាននាក់ដែរលោកយាយចឹង?

ខ៖ អូ! ចៅចូល៤០នាក់ ចុះមួយពោះ៤ ៥ មួយពោះ៤ ៥យ៉ាងនេះ ៣០ជាងជិត៤០ហើយ។

ក៖ ចឹងមកដល់ចុងបញ្ចប់នេះតើលោកយាយមានអ្វីចង់ផ្តាំផ្ញើឬក៏ទូន្មានទៅកាន់កូនចៅជំនាន់ក្រោយរបស់លោកយាយ? ថាតើពួកគេគួរតែរស់នៅបែបណា? ឬក៏ធ្វើជាមនុស្សបែបណាក្នុងសង្គមដែរលោកយាយ?

ខ៖ ខ្ញុំចេះតែប្រដៅកូនដែរបងអើយថាកុំឲ្យភ្លើតភ្លើន ឲ្យយល់ថាចាស់ថាទុំ ពូ អីុ មីង មារអញ្ជើញទៅណាមកណី ពិសារបាយពិសារទឹក ខ្ញុំប្រដៅកូនយកតែពាក្យល្អទេ ហើយខ្ញុំក៏អត់បានអ្នកចេះជេរកូនជេរចៅវាយកូនទេ បើកូនខ្ញុំខុសមកត្រង់នេះមកអង្គុយជិតម៉ែ ហើយអត់និយាយឲ្យញាតិណាលឺទេព្រោះកូនធំហើយ កូនឯងធ្វើអញ្ចេះខុសកូនឯង  
អញ្ចុះខុសកុំណាកូនថ្ងៃក្រោយកែប្រែ ខ្ញុំមានតែប៉ុណ្ណោះកូនខ្ញុំម្តាយកូនស្តាប់ហើយម្តាយ កូនស្តាប់ហើយ ដល់ខ្ញុំនិយាយខ្លាំងពេកឈប់និយាយទៅម៉ែកូនយំឥឡូវហើយ អត់កូនខ្ញុំអត់មានមកស្រែកគំហគមកឲ្យខ្ញុំអីទេ។

ក៖ ចុះលោកយាយមានអ្វីចង់ផ្តាំផ្ញើឬក៏ទូន្មានពួកគាត់ទៀតទេ?

ខ៖ ខ្ញុំនោះ?

ក៖ បាទ។

ខ៖ ចេះតែចង់ហើយវាប្រដៅកូនអត់ឲ្យកូនមានស្រីមានញីខូចខិលអីទេ ឲ្យតែកូនខំរកចិញ្ចឹមប្រពន្ធកូន ម៉ែគ្មានកេរ្តិ៍អាករអីចែកទេ ចុះមានផ្ទះប៉ុននេះទៅចែកអីគេយើងចំណាស់នេះ នេះនៅជាមួយ។

ក៖ បាទចឹងខ្ញុំសូមអរគុណដល់លោកយាយដែលបានចំណាយពេលវេលាសម្ភាសន៍ជាមួយខ្ញុំយាយណា សូមជូនពរឲ្យយាយមានសុខភាពល្អ សំណាងល្អ និងមានសុភមង្គលក្នុងក្រុមគ្រួសារលោកយាយណា។

ខ៖ ចាស។